Dora Craiban's world: augusztus 2014
Az interneten eléggé elterjedtnek számítanak a 30 napos kihívások. Mivel az utóbbi két hónapban újrakezdtem a Harry Pottert (angolul, imádom eredetiben), és egyik este hajnali egyig olvastam a Főnix Rendjét (mivel hatodik olvasásra is letehetetlen volt), éreztem én, hogy hamarosan fog jönni egy ilyen „kényszer”, hogy megcsináljam a 30 napos Harry Potter kihívást. Csak éppen nem osztom be 30 napra – egy az egyben lenyelem! :D
A kérdéseket a molyos kihívásból szedtem. Szóóóval… vigyázat, távol álltam a spoilermentességtől!
1. Melyik a kedvenc könyved a sorozatból? – Az ötödik, a Főnix Rendje.
2. Melyik a legkevésbé kedvelt könyved a sorozatból? – Ha már muszáj ilyet választani (miért?!), akkor azt mondom, hogy az első, mert hiába az szerettette meg velem a sorozatot, érezni lehet rajta, hogy kevésbé drámai hangnemben íródott, mint a soron következők; mesésebb volt, és számomra kicsit kilóg a sorból. Ettől persze még imádom.
3. Ki a kedvenc karaktered? – George Weasley, Lupin, és Tonks, nem fogok választani közülük. :)
4. Ki az a karakter, akit legjobban utálsz? Bellatrix Lestrange.
5. Mi volt szerinted a sorozat legszomorúbb pillanata? – Sirius halála utáni űr.
6. Ki a kedvenc tanárod? – Remus Lupin.
7. Ki az a tanár, akit legkevésbé kedvelsz? – Nem mondom Pitont, mert a tudása azért elég lenyűgöző. Inkább Binns. Nincs rosszabb egy rém unalmas óránál, komolyan. Miért nem lehet feldobni azt a Mágiatörténetet egy kicsit, még az ember holtában is? :D
8. Melyik a kedvenc tantárgyad? – Úúú, Bűbájtan! :)
9. Melyik a legkevésbé kedvelt tantárgyad? – A Jóslástant én is kiröhögném. Ha ilyet kellene tanulni…
10. Melyik a kedvenc boltod az Abszol úton? – Egyértelműen a Czikornyai és Patza! Könyvek, könyvek, könyvek! :D
11. Ki a leggyönyörűbb karakter (belső értékek alapján)? – Firenze.
12. Melyik az a karakter, akit a halála után legjobban hiányoltál? – Dumbledore.
13. Melyik könyvnek a legjobb a borítója? – A magyar Animus kiadásoknál mindenképpen a Főnix Rendje, mert annyira hangulatos ezzel a kék gyertyafényes homállyal… És az angol kiadások közül (amelyik nekem megvan), szintén az ötödik könyvé, de itt pont a misztikus hangulat ellenkezője jellemző: lángvörös és sárga színei vannak, és Fawkes díszeleg rajta.
14. Melyik Trimágus Tusa próba a kedvenced? – Úúú, a sellős! Az a dal, az egész víz alatti jelenet hangulata… főleg, ahogy a filmben megoldották, le a kalappal!
15. Ha rangsorolnod kéne a házakat a legszimpatikusabbal kezdve, milyen sorrendet állítanál fel? – 1. Griffendél, 2. Hollóhát, 3. Hugrabug, 4. Mardekár.
16. Ki a kedvenc animágusod? – Sirius.
17. Ki a kedvenc mellékszereplőd? – Itt ugyanúgy érvényes George, Tonks, és Lupin.
18. Melyik a kedvenc horcruxod? – Harry.
19. Melyik az a szereplő, akiről többet szerettél volna olvasni? – Talán Charlie Weasley.
20. Mi a sorozat legviccesebb pillanata? – Bármelyik jelenet, amikor McGalagony beszól Umbridge-nak. :D
21. Mi a sorozat legmeghatóbb pillanata? – Utolsó rész, King’s Cross. Vetekszik Dobby utolsó pillanataival a halála előtt, vagy Piton emlékeivel, amikor megtudjuk a teljes igazságot róla.
22. Milyen pozíciót szeretnél betölteni egy kviddicscsapatban? – Szurkolói pozíciót. :D
23. Melyik a kedvenc varázslényed? – Véla.
24. Mit gondolsz, mi lenne a te patrónusod? – Talán valamilyen madár, holló… :)
25. Melyik a kedvenc filmed? – A Főnix Rendje. Kihangsúlyozták, amit ki kellett, még drámaibbá tették a fontos jeleneteket, okosan oldották meg a leegyszerűsítéseket. A zenéje pedig lenyűgöző.
26. Melyik filmet szereted legkevésbé? – A Félvér Herceget. Miért kellett így elrontani azt a filmet? A legjobb részt kihagyták belőle (Voldemort szüleit és a történetüket), és csöpög a romantikusnak alig nevezhető hülye tiniszerelemtől. A majomkodásból kellett volna kevesebb, a horcruxokból pedig több.
27. Melyik a kedvenc mágikus képességed (animágus transzformáció, metamorfmágia, párszaszájúság, repülés, jövőbelátás, hoppanálás/dehoppanálás, legilimencia/okklumencia, véla bűbáj, varázslattal szembeni ellenállás)? – Metamorfmágia.
28. Ki a kedvenc párosod (kiket hoznál össze)? – Voldi és Bellatrix. Megérdemelnék egymást. :D
29. Ki a kedvenc Dursley családtagod? – Éljen Petunia néni! Mondjon bárki bármit, igenis befogadta Harryt, így a srác felnőttkoráig védve volt, nem szegte meg az ígéretét.
30. Melyik a kedvenc varázslatod? – Accio/Invito: hányszor járok úgy, hogy szükségem van valamire, és nem találom… milyen hasznos bűbáj lenne! :)
Címkék: Harry Potter, kérdőív, kihívás, könyvekről, molyos kihívás, Rowling
Bejegyezte: DC dátum: 22:32 0 megjegyzés
Na, gyermekeim. Úgy gondoltam, összehozok egy ilyen bejegyzést, mert bizony van, akinek szüksége lehet rá. Leginkább a Twitteren tartom a kapcsolatot veletek, és attól, hogy nem reagálok minden egyes megnyilvánulásotokra, még ott vagyok, és figyelek: megemésztem, amiket írtok, leszűröm a tanulságot, és kitalálom, hogy írok nektek egy-két dologról.
Például a hangulatingadozásról. Sokan nem értitek, miért van az, hogy egyik percben legszívesebben átölelnétek a világot, a másikban meg jól képen törölnétek valamivel, lehetőleg egy nagy, súlyos, tüskés tárggyal, hogy minél jobban fájjon neki. Na, most… tudom, eleget hallottátok már, hogy ez a tinédzserkorhoz hozzá tartozik. Én ebben nem vagyok profi, csupán szeretnélek titeket ellátni pár tanáccsal. Ha ezekre tudatosan odafigyeltek, talán visszaszorítható az a rosszkedv, vagy a depresszióra és a bezártságra való hajlam. Ezek a tippek hülyén fognak hangzani. Nevetni fogsz rajtuk. Legyintesz, hogy ezt már minden női magazin lenyomta a torkodon. De én azért szeretném kicsit más perspektívába helyezni a dolgot: mi lenne, ha tudatosan odafigyelnél, és megpróbálnád jobbá tenni a közérzetedet?
Ha! A csodaszer! Tudod, hogy mi nélkül nem fog termelni a szervezeted elég D vitamint? Na, vajon mi kell hozzá? Meglepetés, a napocska! Na, és tudod, hogy mire jó ez a hülye nevű D vitamin? Megostromolja a rosszkedvet. Kinyírja a feszültséget, és gyökerestül tünteti el a stresszt. Szóval… ha kint nyolcvan fok van, hétágra süt a nap, és te inkább bent görnyedsz a géped előtt, és éppen kikéred magadnak, hogy miért van az, hogy nyáron lehangolt vagy, akkor mire vársz? Nyomás kifelé! Naponta legalább fél órát tartózkodj a napon, de az isten szerelmére, kend be magad valami napvédő krémmel, mert még a végén anyukád nekem támad, hogy kihajtottalak a napra, csakhogy rákvörösre égj.
Ezt nem győzöm elégszer hangsúlyozni: igyál, igyál, igyál! Az agyadnak szüksége van az oxigénre, amit a levegőből és a vízből kap meg. Ha rosszkedved van, vagy furcsán érzed magad, gondold szépen végig, mikor ittál meg utoljára 2-3 dl vizet. Fejfájás ellen is nagyszerű. Én személy szerint rühellem a fájdalomcsillapítókat, ha széthasad a fejem, inkább megiszok fél liter vizet, vagy csinálok magamnak egy gyógyteát. A víz a hidratálásban is segít, sőt, elengedhetetlen. A tested egész egyszerűen kiszárad víz nélkül: általános szabály, hogyha azt érzed, szomjas vagy, az már a testednek egy vészreakciója. Nem szabad addig várnod, amíg megszomjazol, igyál rendszeresen, még ha csak egy-két kortyot is. Napi 3 liter körül meg kellene innod. Ja, és ha éppen fogyni szeretnél, az rendszeres vízfogyasztás mellett fog csak menni. Felfrissít, élénkít, gyógyít, fogyaszt, mi kell még?!
Na, most feltaláltam a spanyolviaszt, mi? De komolyan: ahelyett, hogy némán depiznél a négy fal között, kapcsolj be valami zenét. Felőlem lehet death metál, de akkor sem kell csendben ülni egész nap a szobádban. Csak szóljon valami. Lehetőleg olyasmi, aminek dallama is van… Nem egy ismerősöm mondta már nekem, hogy mennyire hülye, mert észrevette, hogy mostanában rosszul érzi magát, és rájött, hogy kevesebb zenét hallgat, mint amennyit szokott… Aztán bekapcsolja a rádiót, és máris kivirul. Jé, tényleg? Aztaaa!
Aki szeret olvasni, annak butaság erre külön felhívni a figyelmét, de talán így is megéri. Az olvasás egész egyszerűen leköti a figyelmedet, így nem foglalkozol majd a gondjaiddal, vagy az aggodalmaiddal, amik az őrültbe kergetnek. Olvastam valahol, hogy már 6 perc folyamatos olvasás után kimutathatóan nyugodtabbak leszünk, kikapcsolódunk, lelazítunk, úgyhogy tökre megéri. (Ami azt jelenti, hogy te most sokkal nyugodtabb vagy, mint amilyen a blogbejegyzés elolvasása előtt voltál, ugye, igazam van? :D)
5. Kevesebb közösségi média
Nem az anyukád vagyok, viszont tapasztalatból fogom megosztani veled ezt a tanácsot: az ég áldjon meg, hát ne görgesd azt a szerencsétlen Facebookot állandóan! Beszippant, és azon kapod magad, hogy csak görgetsz, görgetsz, és elszállt egy újabb óra az életedből. A szemed kikészül, mert közben alig pislogsz. Tele lesz a fejed a rengeteg információval, a cikkekkel, a hírekkel, amelyek másodpercenként jönnek, és frissülnek, és teljesen lefárasztják az agyadat. Persze, hogy kell a közösségi média, vannak jó oldalai, de amikor csak unalmadban csinálod, és közben fáj a fejed, és egyébként is hadilábon állsz az egész világgal, miért kínzod magadat? Sürgősen bezárni az internetet!
6. Egyél normálisan, rendszeresen
Észre se veszed, de attól is lehetsz ideges, vagy rosszkedvű, mert órák óta nem ettél semmit. Vagy nem ettél értelmes, tápláló kaját! Én például megfigyeltem, hogy ha chipset eszek, utána kifejezetten rosszabb lesz a kedvem. Leszoktam a gyorskajáról, és a szemét nasikról is, pont azért, hogy legalább az étel, amit magamhoz veszek, ne fordulhasson ellenem. Figyelj oda arra, hogy ne hagyj ki egyetlen főétkezést sem, mert a hangulatodat nagymértékben befolyásolja! Eleged van saját magadból, úgy érzed, kötözködős lettél, és mogorva? Könyörgök, egyél normálisan. És gondold át a többi tippet is, amit adtam! Hajrá, csak boldogan, csak egészségesen! :)
Bejegyezte: DC dátum: 17:42 0 megjegyzés
Címkék: egészség, fiatalok, hangulat, hangulatingadozás, internet, jókedv, könyv, napfény, rólad, tippek, víz, zene
Nagyon megörültem, amikor megkerestem Angelt, azaz Majki Andreát a Sztárolvasó rovat kapcsán, és igent mondott egy röpke interjúra. Angel kicsiny országunk egyik legkedveltebb női MC-je, sok fiatal lány példaképe. Határozott, kitartó, ugyanakkor érzelmes személyiség, akiben biztos voltam, hogy megvan az érdeklődés az olvasás iránt. Versek és dalszövegek tucatjait tudhatja magáénak, nem kertelő, csajosan megmondó stílusa határtalan őszinteségről árulkodik, ezért is szeretem a dalait. Lássuk, mit kezdett a kérdéseimmel! :)
Mondj öt szót, amivel szíved szerint saját magad jellemeznéd!
Őszinte, pimasz, érzékeny, kreatív, szerelmes :)
Miért választottad éppen azt, amit csinálsz? Mikor jöttél rá, hogy számodra ez az önmegvalósítás útja?
Már az általános suli idején nagyon szerettem írni, mindig jól sikerültek a fogalmazásaim és verseket is írtam néha. Egy idő után aztán rap zenéket kezdtem el hallgatni, mert számomra fontos, hogy egy dalnak legyen mondanivalója, és azokban a szövegekben találtam meg a leginkább önmagam. És mivel engem is értek olyan hatások, amiket úgy láttam, tök jól dalba lehet foglalni, 2008 környékén elkezdtem megírni a saját rapszövegeimet a saját élettapasztalataimmal. Élveztem. Szerencsére a szövegeim nem csak nekem, de az interneten böngészőknek is tetszett, így hát nagy bátorságot véve stúdióba vonultam velük, és saját számaim születtek. A sok negatívum mellett pedig rengeteg pozitívum is ért, rövid idő alatt több ezer hallgatóm lett, akiknek, mint írták, sokat segítettem a zenéimmel, így nem volt kérdéses, hogy ez az én utam.
Hogy állsz az olvasással? Milyen viszonyt ápoltatok a kötelezőkkel a suliban?
Szeretek olvasni, de a kötelezőkkel (az alsó tagozatos Lázár Ervin könyveket leszámítva) sosem jöttem ki jól. Ha valami tetszik, akkor azt akár pár óra alatt elolvasom, viszont ha nem köti le a figyelmem, akkor alig haladok vele, és nem sok mindenre emlékszem a végén, mert az olvasás közben egyszer csak azon kapom magam, hogy valami érdekesebben jár az agyam… :)
Legutóbb Szabó Péter Állj félre a saját utadból! című könyvét olvastam el. Anya aznap kölcsön akarta adni valakinek, és mivel úgy gondoltam, hogy ez akkor érdekes lehet, kisajátítottam 1-2 órára. A sztori egész egyedi volt, de a mondanivalóját és a tanácsokat kissé sablonosnak tartottam.
Van-e kedvenc könyved, sorozatod, és filmed? Esetleg egy olyan mű, ami kifejezetten inspirál?
A Twilight könyveket nagyon szerettem (egyik könyvemet kölcsön is adtam, és évek óta nem sikerült visszahoznia az illetőnek, ami nem csak azért rossz érzés, mert nem egy túl olcsó könyvről van szó, hanem mert a 3. nagymamámtól kaptam), természetesen a film is bejött, de egyébként általában a táncos filmeket kedveltem leginkább, most viszont nincs kedvencem.
Van olyan könyv, amit az útra is magaddal viszel, vagy sokszor visszatérsz hozzá és újraolvasol?
A Tőled kapott könyvek megtettek pár kilométert, és nem csak általam… :) Újraolvasni viszont nem igazán szoktam a könyveket, mert mostanában nincs túl sok szabadidőm, így örülök, ha valaminek egyszer a végére érek.
Szerinted elegen olvasnak ma Magyarországon? Kellene ezen valahogy változtatni, lehet rajta változtatni?
A környezetemben élők általában szeretnek olvasni, hogy ország szinten mi a konkrét helyzet, azt nem tudom. Úgy gondolom, hogy az olvasás szeretetét már gyermekkorban meg kellene alapozni, és lehet, hogy pont a nehéz nyelvezetű és egy gyerkőc számára nem túl izgalmas témájú kötelező olvasmányokkal rontják ezt el. Nekem alsóban szerencsém volt a már említett Lázár Ervin könyvekkel, de úgy tudom, hogy máshol komolyabb kötelező olvasmányok vannak.
+1: Coca-Cola vagy Pepsi? :)
Ritkán iszom szénsavas üdítőket, de ha választani kell, akkor Coca-Cola. :)
Nagyon szépen köszönöm az interjút, Angel!
Címkék: Angel, interjú, könyv, könyvekről, rap, sztárolvasó